Kveðja til Vestfirðinga frá biskupi Íslands Bænir mínar , hugur og hjarta eru hjá Flateyringum , Súgfirðingum og öðrum Vestfirðingum . Það er Guðsblessun að eiga jafn öflugar björgunarsveitir og aðra vaska viðbragsaðila sem raun ber vitni við jafn krefjandi aðstæður . Það lýsti upp annars dimman janúarmánuð að engin hafi farist í þessum hamförum . Það er þakkarvert að stúlkan sem lenti í flóðinu skyldi bjargast . Sú gleði lífgar upp á daufa daga . Ljóst er að mikið eignatjón hefur orðið og framundan uppbygging og endurheimt í samfélaginu . Slíkt þekkja Flateyringar vel og hafa sannað að þolgæði þeirra , styrkur og samheldni mun lýsa upp framtíð þorpsins og tryggja að líf , gleði og starf tapist aldrei í þorpinu . Þær skelfilegu hamfarir í Súðavík og á Flateyri árið 1995 hvíla enn þungt í minningu okkar allra og ýfast upp við atburð eins og þennan . Starfsfólk kirkjunnar er til staðar til að gæta , hugga og hefja endurreisn með íbúum . Það er hafið , fjöllin og fólkið – það veit ég sem Vestfirðingur . Guð geymi ykkur og varðveiti í ykkar baráttu .